CC 20220801
Ундылбас јылдар эзелет - altaicholmon\nА. В. Анохинниҥ адыла адалган музейде Эземниҥ вахтазы ачылганына учурлай кандык айдыҥ 11-чи кӱнинде ӧткӧн «Салют, Jеҥӱ! Ол ыраак ла јуук Jеҥӱниҥ кӱни» деп адалган туштажуга каланыҥ школдорыныҥ ӱренчиктери ле студенттер келди. Олордыҥ алдына ветерандардыҥ республикан биригӱзиниҥ јааны Борис Кӱндӱлеевич Алушкин тӱӱкиде арткан јылдарды эзедип, бойыныҥ бала тужын эске алып куучындады. Jуу башталып турарда, ого алты јаш болгон. Оныҥ учун бала тужы сыраҥай ла ачу-коронду јылдарга келишкен. Jаш ӱйени јаан јашту ӧрӧкӧн јеҥ јастанып јыгылган јуучылдарды ундыбай, олордоҥ тем алып, Тӧрӧлине чындык улус болзын деп кычырды.\nРоссияныҥ ветерандарыныҥ биригӱзиниҥ тергеелик бӧлӱгиниҥ јааны С. В. Денчик уткуулду сӧзинде балдарды Туулу Алтайдыҥ тӱӱкизин шиҥдеп, јууныҥ јылдарында болгон јылыйтуларды ундыбай, база катап андый ӧйлӧр болбозы учун јӱрер керек деп айтты.\n«Россияныҥ офицерлери» биригӱниҥ Алтай Республикадагы бӧлӱгиниҥ јааны В. В. Перов балдарды таадаларлу болгонын баалап, олорды тооп јӱрзин деп јакып, бойы кичинек уулчак тушта таадазы ла улдазы јууга атанып, кайра јанбаганын бастыра јӱрӱмине карамдап, карыгып јӱргенин айтты.\nАда-Тӧрӧл учун Улу јууда туружып, јеҥ јастанып јыгылгандардыҥ мӧҥкӱзин бедиреер кыймыгуныҥ Алтай Республикадагы бӧлӱгиниҥ јааны А. М. Вилисов јууныҥ јылдарында орооныстыҥ кажы ла толыгында јаткан албаты јеҥӱге јӱткигенин, фронттогы јуучылдарды јеткилдееринде арга-кӱчи јеткенче турушканын темдектеди. Бу ла кӱндерде Ленинградты айландыра јерлерде бедирештӱ иштер башталып јаткан, бистиҥ таладаҥ бир группа ол иш-керекте туружарга барып јатканын јетирди.\nМузейдиҥ ишчизи, культураныҥ нерелӱ ишчизи Т. И. Полтева «Нацизмге удура бис кожо тартышканыс» деп кӧрӱле таныштырды. Мында кӧргӱзилген слайдтарда СССР-дыҥ союзный республикалары Тӧрӧлин корыырында кандый јӧмӧлтӧ-болуш јетиргениле аҥыланганы кӧргӱзилген. Ол тоодо бистиҥ де јерлештеристиҥ ады-јолы ла эткен керектери айдылды. Татьяна Ивановна ветерандарга Jеҥӱниҥ кӱнине учурлай белетеп салган уткуулду сӧстӧрлӱ открыткаларга кӱӱнзеген улусты кол саларга кычыру этти. Бу открытканы бойыла кожо алып, јаан јаштуларга да сыйлаарга јараар.\nТуштажуныҥ учында 2-чи таҥмалу кӱӱлик школдыҥ 2-чи клазыныҥ ӱренеечизи Софья Кубекова «Боевые ордена» деп кожоҥын сыйлады.